Die NG Kerk het 'n spesiale Sinode 7-10 November 2016 om weer te besin oor 'n besluit oor selfdegeslag verhoudinge en selfdegeslag huwelike wat die Algemene Sinode in 2015 geneem het. Daar was intussen groot verwarring, ongelukkigheid, teleurstelling en selfs woede oor die besluit by baie mense. Hierdie buitengewone byeenkoms van die Algemene Sinode vind volgende week in Pretoria plaas en het groot konsekwensies vir die Afrikaanse kerk in die breë, maar ook vir die kerk in die algemeen in ons land. Ons wil jou graag uitnooi om saam te verenig in gebed vir hierdie baie belangrike waterskeidingsvergadering. Die volgende kan dien as enkele gebedsriglyne om oor hierdie uiters sensitiewe saak te bid.
Gesag van die Woord. Bid vir die Sinode om sonder kompromis die gesag van die Woord te aanvaar en dat hulle besluite nie enige element van die Skrif sal weerspreek nie. 1 Petrus 1:23-25: ...die lewende en ewige woord van God... en ook; Die mens is soos gras, en al sy prag soos 'n veldblom; die gras verdor en die blom val af, maar die woord van die Here, dít bly vir ewig. Bid dus dat die beredenering van die saak vanuit die Woord sal voortvloei en nie deur menslike argumente en opinies nie. Verklaar en bid vanuit Psalm 119:160 - Op u woord kan 'n mens hom geheel en al verlaat. Al u bepalings is regverdig. Hulle staan vas.
Werk van die Heilige Gees. Bid vir die kragtige werking van die Heilige Gees om hierdie vergadering te lei, sodat daar met goddelike wysheid oor die saak besin kan word en besluite geneem sal word wat God sal eer.
Eenvoud en duidelikheid. Bid dat die Sinode sy besluite op 'n eenvoudige en duidelike wyse sal formuleer. Dat daar nie formulerings sal wees wat ruimte sal skep vir misverstande oor presies wat die besluite behels nie.